## Espai LaGranja impulsa la dansa com a teràpia davant malalties cròniques

*** La creadora valenciana Juana Varela impartix un taller el dissabte 8 de febrer a les 10:30 hores
* Estos tallers tenen com a objectiu utilitzar la dansa contemporània com a ferramenta que potencia la inclusió i el respecte de les diversitats**

Espai LaGranja, espai de recursos i mediació per a la dansa i les arts del moviment dependent de la Conselleria d’Educació, Cultura, Universitats i Ocupació, a través de l’Institut Valencià de Cultura, represa este dissabte 8 de febrer, a les 10:30 hores, el cicle de tallers de dansa com a teràpia davant malalties cròniques.

El projecte Saludarte de la creadora valenciana Juana Varela és un projecte d’art, salut i cultura dirigit a persones afectades per alguna malaltia física crònica, que busca millorar la qualitat de vida d’estes i els seus familiars, incloent com a part del procés la figura del cuidador.

L’objectiu principal és trobar un espai a on poder expressar què significa estar malalt en una societat competitiva en la qual la salut pareix que crea algunes diferències.

La dansa, la música i la *performance* seran les disciplines encarregades de realçar els beneficis que pot aportar el moviment, el so, la veu i l’acció com a ferramentes de comunicació i expressió artística en persones amb malaltia o sense.

Esta activitat forma part de la línia de programació d’Espai LaGranja, que té com a objectiu fonamental utilitzar la dansa contemporània com una ferramenta que potencia la inclusió i el respecte de les diversitats. Així el projecte Saludarte se suma a LaGranja Oberta, dansa per a persones majors; ‘Tradició i ritual’, de danses folklòriques; i el projecte ‘¡A quelar!’, amb la comunitat gitana de Burjassot, entre altres.

“Espai LaGranja es proposa com un espai d’acolliment a qualsevol persona interessada en la dansa com a ferramenta artística, així com un espai de confluència entre persones provinents de contextos diversos. Un projecte per a fer comunitat a través del ball” apunta Guillermo Arazo, coordinador del centre de creació.

Juana Varela és pedagoga, ballarina i *performer*. Porta des del 2017 treballant sobre la transformació que produïx la malaltia i buscant normalitzar este procés vital a través de diferents llenguatges artístics.

Fecha: 06/02/2025